

VLADA REPUBLIKE HRVATSKE

Zagreb, 3. listopada 2024.

|  |  |
| --- | --- |
| **Predlagatelj:** | Ministarstvo obrane |
| **Predmet:** | Nacrt prijedloga odluke o sudjelovanju Oružanih snaga Republike Hrvatske u operaciji potpore miru „SEA GUARDIAN“ u Sredozemlju |
|  |  |

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**VLADA REPUBLIKE HRVATSKE**

**NACRT** **PRIJEDLOGA ODLUKE O SUDJELOVANJU ORUŽANIH SNAGA REPUBLIKE HRVATSKE U OPERACIJI POTPORE MIRU „SEA GUARDIAN“ U SREDOZEMLJU**

Zagreb, listopad 2024.

**NACRT** **PRIJEDLOGA ODLUKE O SUDJELOVANJU ORUŽANIH SNAGA REPUBLIKE HRVATSKE U OPERACIJI POTPORE MIRU „SEA GUARDIAN“ U SREDOZEMLJU**

# I. USTAVNA OSNOVA ZA DONOŠENJE ODLUKE

Na temelju članka 7. stavka 5. Ustava Republike Hrvatske (Narodne novine, br. 85/10 – pročišćeni tekst i 5/14 – Odluka Ustavnog suda Republike Hrvatske) pokreće se postupak za donošenje Odluke o sudjelovanju Oružanih snaga Republike Hrvatske u operaciji potpore miru „SEA GUARDIAN“ u Sredozemlju (u daljnjem tekstu Odluka).

**II. OCJENA DOSADAŠNJEG STANJA**

Operacija potpore miru „SEA GUARDIAN“ u Sredozemlju je NATO vođena operacija započeta u studenome 2016. koja pridonosi razvoju regionalne pomorske sigurnosti, borbi protiv terorizma, osiguranju slobode plovidbe i borbi protiv proliferacije oružja za masovno uništenje, zaštiti ključne infrastrukture te razvoju sposobnosti ratnih mornarica partnerskih država u Sredozemlju. Dodatno, operacija potpore miru „SEA GUARDIAN“, uz određena ograničenja, daje operativnu pomoć i surađuje s operacijom „EUNAVFOR MED IRINI“ koju provodi Europska unija radi implementacije Rezolucije Vijeća sigurnosti Ujedinjenih naroda 2292 (2016).

Naknadnom prilagodbom planova uzrokovanih smanjenim brojem operativnih resursa za provedbu ove operacije te veličine područja provedbe operacije omogućeno je angažiranje snaga država članica NATO-a u kraćim razdobljima u područjima od posebnog interesa. Ta su područja definirana na temelju analize mogućih ugroza, rizika te korelacije s drugim operacijama na Sredozemlju s kojima operacija potpore miru „SEA GUARDIAN“ surađuje.

Navedeni pristup značajno je pridonio učinkovitosti operacije te omogućio da se i države članice NATO-a s ograničenim resursima za provedbu operacija na moru mogu uključiti u operaciju dajući konkretan i vidljiv doprinos zajedničkoj sigurnosti.

Oružane snage Republike Hrvatske uključile su se u provedbu operacije u rujnu 2018. Raščlambom dosadašnjeg sudjelovanja implementacijom stečenih iskustava i naučenih lekcija iz operacije „SEA GUARDIAN“ u Sredozemlju značajno se afirmiraju i unaprjeđuju sposobnosti Hrvatske ratne mornarice za provedbu dodijeljenih misija i zadaća.

Prema Odluci Hrvatskoga sabora o sudjelovanju Oružanih snaga Republike Hrvatske u operaciji potpore miru „SEA GUARDIAN“ u Sredozemlju (Narodne novine, br. 154/23) Oružane snage Republike Hrvatske u operaciju potpore miru SEA GUARDIAN“ u Sredozemlju u 2024. godini mogu uputiti do 35 pripadnika Oružanih snaga Republike Hrvatske i brod Hrvatske ratne mornarice, uz mogućnost rotacije.

**III.**  **RAZLOZI I CILJEVI DONOŠENJA ODLUKE**

Visoka dinamika sigurnosnih izazova u području Sredozemlja zahtijeva stalnu prisutnost snaga na moru radi odvraćanja potencijalnih prijetnji, nadzora i osiguranja slobode plovidbe i miroljubivoga korištenja i iskorištavanja plovnih ruta i prirodnih resursa.

Uspješnost operacije potpore miru „SEA GUARDIAN“ u Sredozemlju ima izravan učinak na potencijalne sigurnosne prijetnje i održavanje sigurnog i stabilnog stanja na bližem području i prostoru Jadranskog mora, što značajno i izravno utječe na hrvatsko gospodarstvo i sigurnost.

Oružane snage Republike Hrvatske aktivnostima Hrvatske ratne mornarice održavaju neprekidnu suradnju sa savezničkim mornaricama u Sredozemlju i Savezničkim pomorskim zapovjedništvom (*Allied Maritime Command* – MARCOM) razmjenom informacija o sigurnosnoj situaciji na moru radi preventivnog djelovanja u zaštiti zajedničkih interesa.

S obzirom na to da je riječ o savezničkoj operaciji potpore miru u svrhu zaštite zajedničkih interesa, kao i mogućnosti angažiranja Oružanih snaga Republike Hrvatske u zaštiti nacionalnih interesa koji je od velike važnosti za Republiku Hrvatsku i šire, predlaže se donošenje Odluke o sudjelovanju Oružanih snaga Republike Hrvatske u operaciji potpore miru „SEA GUARDIAN“ u Sredozemlju u skladu s kojom bi se angažiralo do 35 pripadnika Oružanih snaga Republike Hrvatske i brod Hrvatske ratne mornarice.

Uz izravnu zaštitu nacionalnih interesa na moru, sudjelovanje u ovoj operaciji nastavak je doprinosa Republike Hrvatske savezničkim naporima osiguranja zajedničke sigurnosti na moru u okviru nacionalnih mogućnosti i raspoloživih resursa.

Sudjelovanjem pripadnika Oružanih snaga Republike Hrvatske i broda Hrvatske ratne mornarice u operaciji potpore miru nastavio bi se proces razvoja sposobnosti Oružanih snaga Republike Hrvatske za zajedničko djelovanje sa snagama drugih država članica NATO-a, ali i razvoj sposobnosti za obranu i zaštitu nacionalnih interesa Republike Hrvatske, kao temeljne zadaće Oružanih snaga Republike Hrvatske.

**IV. POTREBNA FINANCIJSKA SREDSTVA**

Potrebna sredstva za provedbu ove Odluke osigurana su na razdjelu i glavi Ministarstva obrane u Državnom proračunu za 2024. godinu i projekcijama za 2025. i 2026. godinu.

Na temelju članka 54. stavka 2. Zakona o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23), na prijedlog Vlade Republike Hrvatske i uz prethodnu suglasnost Predsjednika Republike Hrvatske, Hrvatski sabor na sjednici \_\_\_\_\_\_\_\_\_\_\_\_\_\_\_ donio je

**O D L U K U**

**O SUDJELOVANJU ORUŽANIH SNAGA REPUBLIKE HRVATSKE**

**U OPERACIJI POTPORE MIRU „SEA GUARDIAN“ U SREDOZEMLJU**

**I.**

U operaciju potpore miru „SEA GUARDIAN“ u Sredozemlju upućuje se u 2025. i 2026. godini do 35 pripadnika Oružanih snaga Republike Hrvatske i brod Hrvatske ratne mornarice, uz mogućnost rotacije.

**II.**

Izvješće o sudjelovanju Oružanih snaga Republike Hrvatske u operaciji potpore miru iz točke I. ove Odluke bit će dio Godišnjeg izvješća o obrani koje Vlada Republike Hrvatske podnosi Hrvatskome saboru.

**III.**

Ova Odluka stupa na snagu osmoga dana od dana objave u Narodnim novinama.

|  |  |  |
| --- | --- | --- |
|  |  |  |
| **KLASA:**  **Zagreb,** | **HRVATSKI SABOR** |  |
|  |  | Predsjednik Hrvatskoga sabora  Gordan Jandroković |

**O B R A Z L O Ž E NJ E**

**Točkom I.** određuje se da Hrvatski sabor donosi Odluku o sudjelovanju Oružanih snaga Republike Hrvatske u operaciji potpore miru „SEA GUARDIAN“ u Sredozemlju. Pravni temelj za donošenje Odluke Hrvatskoga sabora je članak 7. stavak 5. Ustava Republike Hrvatske koji propisuje da Oružane snage Republike Hrvatske mogu prijeći njezine granice ili djelovati preko njezinih granica na temelju Odluke Hrvatskoga sabora, koju predlaže Vlada Republike Hrvatske, uz prethodnu suglasnost Predsjednika Republike Hrvatske. Zakon o obrani (Narodne novine, br. 73/13, 75/15, 27/16, 110/17 – Odluka Ustavnog suda Republike Hrvatske, 30/18, 70/19 i 155/23) u članku 54. stavku 2. na istovjetan način uređuje ovo područje. U operaciju potpore miru „SEA GUARDIAN“ u Sredozemlju upućuje se u 2025. i 2026. godini do 35 pripadnika Oružanih snaga Republike Hrvatske i brod Hrvatske ratne mornarice, uz mogućnost rotacije.

**Točkom** **II.** utvrđuje se da će izvješće o sudjelovanju Oružanih snaga Republike Hrvatske u operaciji potpore miru iz točke I. ove Odluke biti dio Godišnjeg izvješća o obrani koje Vlada Republike Hrvatske podnosi Hrvatskome saboru.

**Točkom III.** određuje se stupanje na snagu ove Odluke.